Na temelju članka 15. stavaka 2. i 3. Zakona o javnoj nabavi („Narodne novine“, broj 120/16, 114/22 i 48/26) i članka 34. Statuta Grada Skradina („Službeni vjesnik Šibensko-kninske županije“, broj 3/21, 15/22 i 29/23), Gradsko vijeće Grada Skradina na 12. sjednici održanoj 14. kolovoza 2026. godine, donosi

PRAVILNIK O PROVEDBI JEDNOSTAVNE NABAVE

I. OPĆE ODREDBE
Članak 1.
(1) Ovim Pravilnikom uređuje se provedba postupaka jednostavne nabave roba, radova i usluga koje provodi Grad Skradin kao javni naručitelj, način pripreme i provedbe postupaka, prava i obveze sudionika postupka te druga pitanja od značaja za provedbu jednostavne nabave.
(2) Ovaj Pravilnik primjenjuje se na:
nabavu robe i usluga procijenjene vrijednosti manje od 50.000,00 eura bez PDV-a,
nabavu radova procijenjene vrijednosti manje od 100.000,00 eura bez PDV-a.
(3) Na pitanja koja nisu uređena ovim Pravilnikom odgovarajuće se primjenjuju odredbe Zakona o javnoj nabavi i drugih propisa kojima se uređuje područje javne nabave.

(4) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
Članak 2.
Grad Skradin provodi postupke jednostavne nabave u skladu s načelima javne nabave, vodeći računa o učinkovitom, ekonomičnom i svrhovitom korištenju proračunskih sredstava te poštujući načela tržišnog natjecanja, jednakog tretmana, zabrane diskriminacije, transparentnosti i razmjernosti.

1. SUKOB INTERESA
Članak 3.
Na sprječavanje, prepoznavanje i uklanjanje sukoba interesa odgovarajuće se primjenjuju odredbe Zakona o javnoj nabavi.
Članak 4.
(1) Osoba koja sudjeluje u pripremi ili provedbi postupka jednostavne nabave, a utvrdi postojanje okolnosti koje predstavljaju ili bi mogle predstavljati sukob interesa, dužna je o tome bez odgode obavijestiti gradonačelnika te se izuzeti iz daljnjeg sudjelovanja u postupku.
(2) U slučaju iz stavka 1. ovoga članka gradonačelnik određuje drugu osobu koja će nastaviti sudjelovati u postupku.

1.  VRSTE POSTUPAKA
Članak 5.
Postupci jednostavne nabave dijele se na:
1. nabavu do 15.000,00 eura bez PDV-a,
1. nabavu robe i usluga veću od 15.000,00 eura do 25.000,00 eura bez PDV-a te radova veću od 15.000,00 eura do 45.000,00 eura bez PDV-a,
1. nabavu robe i usluga veću od 25.000,00 eura do 50.000,00 eura bez PDV-a te radova veću od 45.000,00 eura do 100.000,00 eura bez PDV-a.

1. NABAVA DO 15.000,00 EURA
Članak 6.
(1) Nabava procijenjene vrijednosti do 15.000,00 eura bez PDV-a može se provesti na temelju jedne ponude gospodarskog subjekta.
(2) Prije provedbe nabave može se provesti istraživanje tržišta radi utvrđivanja tržišne cijene ili drugih okolnosti važnih za provedbu nabave.
(3) Postupak jednostavne nabave iz stavka 1. ovoga članka završava izdavanjem narudžbenice ili sklapanjem ugovora.
(4) Narudžbenicu odnosno ugovor potpisuje gradonačelnik ili osoba koju on ovlasti.


1. POVJERENSTVO
Članak 7.
1. Za postupke procijenjene vrijednosti veće od 15.000,00 eura gradonačelnik imenuje Povjerenstvo za jednostavnu nabavu.
1. Povjerenstvo ima najmanje tri člana.
1. Članovi Povjerenstva mogu biti službenici Grada Skradina, a po potrebi i druge osobe koje raspolažu stručnim znanjima potrebnim za provedbu pojedinog postupka.
1. Povjerenstvo priprema i provodi postupak jednostavne nabave, pregledava i ocjenjuje ponude, sastavlja zapisnike te predlaže gradonačelniku donošenje odluke o odabiru ili poništenju postupka.


1.  POSTUPCI PUTEM EOJN-a

Članak 8.
(1) Postupci jednostavne nabave procijenjene vrijednosti veće od 15.000,00 eura bez PDV-a provode se putem modula jednostavne nabave u Elektroničkom oglasniku javne nabave Republike Hrvatske (EOJN RH).
(2) Za nabavu robe i usluga procijenjene vrijednosti veće od 25.000,00 eura bez PDV-a te radova procijenjene vrijednosti veće od 45.000,00 eura bez PDV-a poziv na dostavu ponuda objavljuje se putem EOJN RH.

1. SLANJE POZIVA NA DOSTAVU PONUDA
Članak 9.
(1) Za nabavu robe i usluga procijenjene vrijednosti veće od 15.000,00 eura do 25.000,00 eura bez PDV-a te radova procijenjene vrijednosti veće od 15.000,00 eura do 45.000,00 eura bez PDV-a Povjerenstvo upućuje poziv na dostavu ponuda putem EOJN RH jednom ili većem broju gospodarskih subjekata.
(2) Za nabavu robe i usluga procijenjene vrijednosti veće od 25.000,00 eura bez PDV-a te radova procijenjene vrijednosti veće od 45.000,00 eura bez PDV-a poziv na dostavu ponuda objavljuje se putem EOJN RH.
(3) Iznimno od stavka 2. ovoga članka, poziv se može uputiti jednom ili većem broju gospodarskih subjekata bez javne objave kada postoje razlozi propisani Zakonom o javnoj nabavi, osobito u slučaju neuspjelog prethodnog postupka, postojanja tehničkih ili umjetničkih razloga, zaštite isključivih prava ili iznimne žurnosti.
(4) Razlozi za primjenu iznimke moraju biti obrazloženi u dokumentaciji o postupku.

1. SADRŽAJ POZIVA NA DOSTAVU PONUDA
Članak 10.
(1) Poziv na dostavu ponuda sadrži najmanje:
· naziv i podatke Naručitelja,
· opis predmeta nabave,
· tehničke specifikacije ili troškovnik,
· procijenjenu vrijednost nabave,
· kriterij za odabir ponude,
· način, mjesto i rok dostave ponuda,
· rok izvršenja ugovora,
· način i rok plaćanja,
· podatke o pravnoj zaštiti.
(2) Poziv može sadržavati i uvjete sposobnosti, razloge za isključenje te zahtjeve za dostavu jamstava, kada je to opravdano predmetom nabave.
(3) Poziv se izrađuje na hrvatskom jeziku i latiničnom pismu.


1.  ROK ZA DOSTAVU PONUDA
Članak 11.
(1) Rok za dostavu ponuda određuje se u pozivu na dostavu ponuda, primjereno predmetu nabave i ovisi o karakteristikama predmeta nabave. 
(2) Rok za dostavu ponuda ne može biti kraći od 5 (pet) dana od dana slanja poziva na dostavu ponuda putem EOJN-a, a u slučaju javne objave poziva na dostavu ponuda u EOJN-u rok za dostavu ponuda ne može biti kraći od 10 (deset) dana od dana javne objave. 
(3) Iznimno, ako je žurna situacija propisno opravdana od strane Naručitelja, Naručitelj može odrediti kraći rok za dostavu, ali ne kraći od 5 (pet) dana od dana javne objave poziva na dostavu ponuda u EOJN-u.

1. POSTUPAK DOSTAVE PONUDA
Članak 12.
(1) Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda najkasnije tijekom trećeg dana prije roka određenog za dostavu ponuda.
(2) Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN-u najkasnije dan prije roka određenog za dostavu ponuda.
(3) Ako Naručitelj bitno izmijeni poziv na dostavu ponuda, dužan je razmjerno produžiti rok za dostavu ponuda.

Članak 13.
(1) Ponuda mora biti izrađena prema zahtjevima iz poziva za dostavu ponuda.  Cijena ponude izražava se u eurima. U cijenu ponude bez PDV-a moraju biti uračunati svi troškovi i popusti.
(2) Pod uvjetima i ograničenjima iz ZJN-a ili propisanim u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.
(3) Ponuditelj može do isteka roka za dostavu ponuda izmijeniti ili dopuniti svoju ponudu na način propisan pozivom na dostavu ponuda.
1.  OTVARANJE, PREGLED I OCJENA PONUDA
Članak 14.
(1) Nakon isteka roka za dostavu ponuda Povjerenstvo pristupa otvaranju ponuda putem EOJN RH.
(2) Otvaranje ponuda u postupcima jednostavne nabave nije javno.
(3) O otvaranju ponuda sastavlja se zapisnik sukladno pravilima EOJN RH.

Članak 15.
(1) Povjerenstvo pregledava i ocjenjuje ponude na temelju uvjeta određenih u pozivu na dostavu ponuda.
(2) Ako su podaci ili dokumentacija nepotpuni ili nejasni, Naručitelj može od ponuditelja zatražiti pojašnjenje ili dopunu u skladu sa Zakonom o javnoj nabavi.
(3) O pregledu i ocjeni ponuda sastavlja se zapisnik koji potpisuju članovi Povjerenstva.

1. KRITERIJ ZA ODABIR PONUDA

Članak 16.
(1) Kriterij za odabir ponude je najniža cijena ili ekonomski najpovoljnija ponuda.
(2) Kada je kriterij ekonomski najpovoljnija ponuda, u pozivu na dostavu ponuda određuju se kriteriji za odabir, njihov relativni značaj i način bodovanja.
(3) Ako je cijena najpovoljnije ponude veća od procijenjene vrijednosti nabave, a za njezino prihvaćanje postoje osigurana sredstva, Naručitelj može prihvatiti takvu ponudu.

1. RAČUNSKA ISPRAVNOST PONUDE
Članak 17.
(1) Povjerenstvo provjerava računsku ispravnost ponuda.
(2) Ako utvrdi računsku pogrešku, od ponuditelja će zatražiti prihvat ispravka u primjerenom roku.
(3) Ako ponuditelj ne prihvati ispravak računske pogreške, njegova ponuda će se odbiti. 


1.  ODLUKE NARUČITELJA
Članak 18.
(1) Zapisnik o otvaranju te zapisnik o pregledu i ocjeni ponuda za nabave čija je procijenjena vrijednost veća od 15.000,00 eura potpisuje Povjerenstvo te predlaže čelniku Naručitelja donošenje odluke o odabiru ili odluke o poništenju postupka.

Članak 19.
(1) Naručitelj će odbiti ponudu koja nije izrađena u skladu s uvjetima iz poziva na dostavu ponuda ili za koju postoje razlozi za odbijanje propisani Zakonom o javnoj nabavi.
(2) O razlozima odbijanja ponude obrazloženje se daje u zapisniku o pregledu i ocjeni ponuda.
Članak 20.
(1) Naručitelj može poništiti postupak jednostavne nabave prije sklapanja ugovora ako za to postoje opravdani razlozi.
(2) Postupak će se osobito poništiti ako:
· nije zaprimljena nijedna ponuda,
· nakon pregleda i ocjene ne preostane nijedna valjana ponuda,
· nisu osigurana sredstva za izvršenje ugovora,
· nastupe okolnosti zbog kojih postupak više nije moguće ili nije svrhovito dovršiti.
Članak 21.
(1) Na temelju zapisnika o pregledu i ocjeni ponuda gradonačelnik donosi odluku o odabiru ili odluku o poništenju postupka.
(2) Odluka se donosi u roku određenom u pozivu na dostavu ponuda, a najkasnije u roku od 15 dana od dana otvaranja ponuda.
(3) Odluka se dostavlja ponuditeljima putem EOJN RH.
(4) Ako odabrani ponuditelj odustane od ponude, odbije sklopiti ugovor ili ne ispuni uvjete određene pozivom na dostavu ponuda, Naručitelj može donijeti novu odluku o odabiru sljedeće najpovoljnije valjane ponude ili poništiti postupak.

XV. ZAHTJEV ZA UVID U DOKUMENTACIJU
Članak 22.
(1) Nakon donošenja odluke o odabiru ili odluke o poništenju ponuditelj ima pravo uvida u dokumentaciju postupka, osim u dijelove dokumentacije koji predstavljaju poslovnu tajnu ili druge podatke čije je otkrivanje zabranjeno posebnim propisima.
(2) Na zahtjev ponuditelja za uvid zaprimljen najkasnije dan prije isteka roka za prigovor, Naručitelj je obvezan isti uvid omogućiti najkasnije idući radni dan do 16:00 sati.

XVI. PRAVNA ZAŠTITA
Članak 23.
(1) Protiv odluke donesene u postupku jednostavne nabave procijenjene vrijednosti veće od 15.000,00 eura bez PDV-a može se izjaviti prigovor gradonačelniku.
(2) Prigovor se podnosi putem EOJN RH u roku od pet dana od dana dostave odluke.
Članak 24.
(1) Podnositelj prigovora može odustati od prigovora sve do otpreme odluke o prigovoru.
(2) Odustanak od prigovora ne može se opozvati.
(3) Ako podnositelj prigovora odustane od prigovora, odgovorna osoba Naručitelja će obustaviti postupak.
Članak 25.
(1) Gradonačelnik odlučuje o prigovoru.
(2) Odluka o prigovoru mora biti obrazložena i dostavlja se putem EOJN RH.
(3) Odluka gradonačelnika konačna je u postupku jednostavne nabave.

XVII. UGOVOR O JEDNOSTAVNOJ NABAVI
Članak 26.
(1) Nakon izvršnosti odluke o odabiru s odabranim ponuditeljem sklapa se ugovor o jednostavnoj nabavi ili se izdaje narudžbenica, ovisno o prirodi i vrijednosti predmeta nabave.
(2) Ugovor mora biti sklopljen u skladu s uvjetima iz poziva na dostavu ponuda i odabranom ponudom.
(3) Za praćenje izvršenja ugovora odgovorno je upravno tijelo koje je pokrenulo postupak jednostavne nabave.
(4) Nadležno upravno tijelo dužno je pratiti izvršenje ugovora tijekom cijelog razdoblja njegova trajanja te poduzimati mjere radi urednog izvršenja ugovornih obveza.



XVIII. IZMJENE UGOVORA O JEDNOSTAVNOJ NABAVI
Članak 27.
(1) Ugovor o jednostavnoj nabavi može se izmijeniti tijekom njegova trajanja u slučajevima dopuštenim Zakonom o javnoj nabavi.
(2) Izmjenom ugovora ne smije se promijeniti priroda ugovora niti se smiju prijeći vrijednosni pragovi propisani za jednostavnu nabavu.
(3) Ako je posebnim propisima propisana obveza objave izmjene ugovora u Registru ugovora, Naručitelj će postupiti u skladu s tim propisima.

XXI. POHRANA DOKUMENTACIJE 
Članak 28.
(1) Svu dokumentaciju nastalu u provedbi postupka jednostavne nabave po ovom Pravilniku Naručitelj je obvezan čuvati najmanje četiri godine od završetka postupka. 

XXII. ZAVRŠNE ODREDBE

Članak 29.
Ovaj Pravilnik objavit će se u „Službenom vjesniku Šibensko-kninske županije“ i na službenim mrežnim stranicama Grada Skradina.
Članak 30.
Danom stupanja na snagu ovog Pravilnika prestaje važiti Pravilnik o jednostavnoj nabavi (KLASA: 400-05/25-01/2, URBROJ: 2182-03-02-25-1 od 1. kolovoza 2025. godine).
Članak 31.
Ovaj Pravilnik stupa na snagu 1. rujna 2026. godine.

KLASA: 400-05/26-01/2
URBROJ: 2182-03-02-26-1
Skradin, 14. kolovoza 2026.g.
GRADSKO VIJEĆE GRADA      SKRADINA

